**B. Osobitná časť**

**K Čl. I**

**K bodu 1**

Upravujú sa základné požiadavky, ktoré musia spĺňať rádiové zariadenia určitých kategórií alebo tried z dôvodu, že nie všetky rádiové zariadenia musia byť vyrobené tak, aby spĺňali špecifikácie, ktoré sa týkajú ich nabíjania, ale len tie, ktoré sú uvedené v prílohe č. 1a časti I prvom bode v súlade so smernicou Európskeho parlamentu a Rady (EÚ) 2022/2380 z 23. novembra 2022, ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu (Ú. v. EÚ L 315, 07.12.2022) (ďalej len „smernica (EÚ) 2022/2380“).

**K bodu 2**

V § 3 sa dopĺňajú nové odseky 4 a 5, ktorými sa ustanovuje, že rádiové zariadenia, ktoré sú uvedené v prílohe č. 1a časti I prvom bode musia byť skonštruované tak, aby spĺňali špecifikácie, ktoré sa týkajú ich nabíjania, uvedené v prílohe č. 1a časti I druhom a treťom bode.

Z dôvodu, že nie pre všetky rádiové zariadenia smernica (EÚ) 2022/2380 ustanovuje rovnaké nadobudnutie účinnosti pre používanie jednotných nabíjacích zariadení, sú tieto rádiové zariadenia rozdelené do 2 skupín. Do prvej skupiny (odseku 4) patria mobilné telefóny, tablety, digitálne fotoaparáty, slúchadlá, slúchadlá s mikrofónom, ručné konzoly pre videohru, prenosné reproduktory, elektronické čítačky, klávesnice, myši, mobilné navigačné systémy a slúchadlá do uší, ktoré musia byť kompatibilné so spoločnými nabíjačkami od 28. decembra 2024 a do druhej skupiny (odseku 5) patria laptopy, ktoré musia byť kompatibilné so spoločnými nabíjačkami od 28. apríla 2026.

**K bodu 3**

V § 9 ods. 2 sa za písmeno b) vkladá nové písmeno c), v ktorom sa ustanovujú ďalšie povinnosti pre výrobcu, a to informovať spotrebiteľa alebo iného koncového používateľa o špecifikáciách, ktoré sa týkajú funkcie nabíjania rádiového zariadenia a kompatibilných nabíjacích zariadení podľa prílohy č. 1a časti II. Výrobca v súvislosti s nabíjacím zariadením musí príslušné informácie uviesť v návode na použitie a na štítku.

**K bodu 4**

V § 9 ods. 2 sa dopĺňajú nové povinnosti pre výrobcu, a to spolupracovať s orgánmi dohľadu pri výkone hodnotenia požiadaviek na rádiové zariadenie. Taktiež sa dopĺňa povinnosť pre výrobcu ponúknuť spotrebiteľovi alebo inému koncovému používateľovi možnosť nadobudnúť rádiové zariadenie s nabíjacím zariadením aj bez nabíjacieho zariadenia. Ďalej sa ustanovuje povinnosť pre výrobcu zabezpečiť informácie o tom, či je nabíjacie zariadenie súčasťou rádiového zariadenia alebo nie, vo forme používateľsky ústretového a ľahko dostupného grafického piktogramu.

V nadväznosti na § 5 ods. 1 písm. r) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon č. 56/2018 Z. z.“) nariadenie vlády Slovenskej republiky č. 193/2016 Z. z. o sprístupňovaní rádiových zariadení na trhu v znení nariadenia vlády Slovenskej republiky č. 332/2019 Z. z. (ďalej len „nariadenie vlády Slovenskej republiky č. 193/2016 Z. z.“) ustanovuje iné a ďalšie povinnosti výrobcu, pričom  je súčasne zabezpečená vymožiteľnosť týchto ustanovení prostredníctvom § 27 a 28 zákona č. 56/2018 Z. z. v znení zákona č. 259/2021 Z. z.

**K bodu** **5**

Rozširujú sa povinnosti pre dovozcu, a to doplnením písmen c) až e), ktoré ustanovujú, že aj dovozcovia sú povinní spolupracovať s orgánmi dohľadu pri výkone hodnotenia požiadaviek na rádiové zariadenie. Taktiež sa dopĺňa povinnosť pre dovozcu ponúknuť spotrebiteľovi alebo inému koncovému používateľovi možnosť nadobudnúť rádiové zariadenie s nabíjacím zariadením, aj bez nabíjacieho zariadenia. Ďalej sa ustanovuje povinnosť pre dovozcu zabezpečiť informácie o tom, či je nabíjacie zariadenie súčasťou rádiového zariadenia alebo nie, vo forme používateľsky ústretového a ľahko dostupného grafického piktogramu. Tieto povinnosti musí dovozca splniť, ak si ich nesplnil výrobca.

V nadväznosti na § 7 ods. 2 písm. l) zákona č. 56/2018 Z. z. nariadenie vlády Slovenskej republiky č. 193/2016 Z. z. ustanovuje iné a ďalšie povinnosti dovozcu, pričom  je súčasne zabezpečená vymožiteľnosť týchto ustanovení prostredníctvom § 27 a 28 zákona č. 56/2018 Z. z. v znení zákona č. 259/2021 Z. z.

**K bodu 6**

V § 12 sa spresňujú povinnosti distribútora v nadväznosti na zákon č. 56/2018 Z. z. a dopĺňajú sa povinnosti, ktoré sa vzťahujú na všetky hospodárske subjekty, a to spolupracovať s orgánmi dohľadu pri výkone hodnotenia požiadaviek na rádiové zariadenie. Taktiež sa dopĺňa povinnosť pre distribútora ponúknuť spotrebiteľovi alebo inému koncovému používateľovi možnosť nadobudnúť rádiové zariadenie s nabíjacím zariadením aj bez nabíjacieho zariadenia. Ďalej sa ustanovuje povinnosť pre distribútora zabezpečiť informácie o tom, či je nabíjacie zariadenie súčasťou rádiového zariadenia alebo nie, vo forme používateľsky ústretového a ľahko dostupného grafického piktogramu. Potreba doplniť uvedené ustanovenia vyplýva priamo zo smernice (EÚ) 2022/2380.

V nadväznosti na § 8 ods. 2 písm. g) zákona č. 56/2018 Z. z. nariadenie vlády Slovenskej republiky č. 193/2016 Z. z. ustanovuje iné a ďalšie povinnosti distribútora, pričom je súčasne zabezpečená vymožiteľnosť týchto ustanovení prostredníctvom § 27 a 28 zákona č. 56/2018 Z. z. v znení zákona č. 259/2021 Z. z.

**K bodu 7**

Ide o legislatívno-technickú úpravu vzhľadom na doplnenie odsekov 4 a 5 do § 3, kde sú ustanovené základné požiadavky pre rádiové zariadenia v súvislosti s požiadavkami na nabíjacie zariadenie.

**K bodu 8**

Dopĺňa sa nová príloha č. 1a, ktorá ustanovuje konkrétne rádiové zariadenia, ktorých sa týkajú zmeny v súvislosti so zmenou špecifikácií na nabíjacie zariadenia. V prílohe č. 1a sa ustanovujú špecifikácie a informácie týkajúce sa funkcií nabíjania, a to pre jednotlivé kategórie a triedy rádiových zariadení. Určuje sa jednotný typ USB kábla a konektoru typu C®, ako aj podmienky elektronického napätia pri jednotlivých druhoch zariadení. Ustanovujú sa tiež požiadavky, aby rádiové zariadenie bolo skonštruované tak, aby spĺňalo príslušné požiadavky pre USB kábel a konektor typu C®. Ďalej sa ustanovujú požiadavky na informácie o špecifikáciách, ktoré sa týkajú funkcií nabíjania a kompatibilných nabíjacích zariadeniach, uvádza sa zobrazenie piktogramu, ktorý označuje, či nabíjacie zariadenie je alebo nie je súčasťou rádiového zariadenia, a obsah a forma štítku.

**K bodu 9**

Do transpozičnej prílohy sa dopĺňa smernica (EÚ) 2022/2380.

**K Čl. II**

Uvádza sa dátum nadobudnutia účinnosti návrhu nariadenia vlády. Od 28. decembra 2024 nadobúda účinnosť používanie spoločných nabíjacích zariadení pre mobilné telefóny, tablety, digitálne fotoaparáty, slúchadlá, slúchadlá s mikrofónom, ručné konzoly pre videohry, prenosné reproduktory, elektronické čítačky, klávesnice, myši, mobilné navigačné systémy, slúchadlá do uší a od 28. apríla 2026 nadobúda účinnosť používanie spoločných nabíjacích zariadení pre laptopy.